b'\n_START_ARTICLE_\nSimon Grundel-Helmfelt\n_START_PARAGRAPH_\nSimon Grundel-Helmfelt (f\xc3\xb8dt 1617, d\xc3\xb8d 1677) var en svensk friherre, feltmarskalk og guvern\xc3\xb8r. Helmfelt er mest kjent for sin overveldende seier i slaget ved Lund til tross for at svenskene var i sterkt mindretall i forhold til danske tropper.\n_START_SECTION_\nMilit\xc3\xa6r karriere\n_START_PARAGRAPH_\nHan tjenestegjorde i tredve\xc3\xa5rskrigen fra 1641 og utmerket seg ved slaget ved Leipzig (1642)._NEWLINE_Han ble adlet i 1646, og da forandret han navnet sitt fra Grundel til Grundel-Helmfelt. Senere samme \xc3\xa5r ble han s\xc3\xa5ret utenfor Rain am Lech av en muskettkule. I 1649 ble han forfremmet til oberst over artilleriet og i 1655 til general over infanteriet. I 1656 ble han utnevnt til guvern\xc3\xb8r av Riga, hvor han forsvarte byen mot tsar Aleksej og hans h\xc3\xa6r p\xc3\xa5 90\xc2\xa0000 menn. Han ble generalguvern\xc3\xb8r av Ingermanland i 1658._NEWLINE_Helmfelt dro tilbake til Stockholm i 1676 for \xc3\xa5 bli \xc3\xb8verstkommanderende for den svenske h\xc3\xa6ren under den sk\xc3\xa5nske krig. Han ble drept \xc3\xa5ret etter i slaget ved Landskrona.'